|  |
| --- |
| **Szlovákiában a kormány további 40 nappal meghosszabbította a veszélyhelyzetet, amely március 20-ig lesz érvényes.**  Szlovákiában életbe lépett az úgynevezett Covid-automata, amely járásonként eltérő intézkedéseket jelenthet aszerint, hogy az adott járás a fertőzöttségi és kórházi mutatói alapján milyen zónába sorolandó a feketétől a halvány rózsaszínig. Marek Krajčí egészségügyi miniszter még pénteken bejelentette, hogy a legsötétebb színnel jelölt kilenc járásban nem nyithatnak ki az iskolák. „Tekintettel, hogy a helyzet ilyen komoly, a fekete járásokban az iskolák nem nyitnak ki, a bordó járásokban pedig attól függ, hogyan döntenek a regionális közegészségügyi hivatalok” – mondta a miniszter.  **A Munkafelügyelet által végrehajtott ellenőrzésekre számíthatnak a szlovák munkáltatók, miután a kormány elrendelte, hogy akinek munkaköre megengedi, otthonról kell, hogy dolgozzon. Akiknek mégis be kell járniuk a munkahelyükre, azokat a munkáltatónak rendszeresen le kell tesztelnie. Ez az intézkedés addig lesz érvényben, amíg Szlovákia a fekete és bordó színnel jelölt zónából át nem lép egy enyhébb fázisba.**  A szlovák Munkatörvénykönyv szerint az otthoni munkavégzést már a pandémia első hulláma alatt is lehetővé kellett tennie a munkáltatóknak. Milan Krajniak munkaügyi miniszter szerint ennek ellenére előfordult, hogy néhány munkaadó nem engedélyezte a home office-t. „Sok olyan eset volt, amikor a munkavállaló, mondjuk egy könyvelő, otthonról is el tudta volna végezni a feladatát, de a munkaadója ezt nem tette számára lehetővé. Az ilyen eseteket ki fogjuk vizsgálni” – ígérte a miniszter. |